РЕШЕНИЕ ЗА ИЗПЪЛНЕНИЕ НА КОМИСИЯТА
от 31 юли 2013 година
относно одобрението от Комисията на плановете за статически извадки, плановете за контрол и общите програми за контрол във връзка с претегляне на продукти от риболов в съответствие с членове 60 и 61 от Регламент (ЕО) № 1224/2009 на Съвета
(нотифицирано под номер C(2013) 4908)
(само текстовете на английски, испански, нидерландски, френски и шведски език са автентични)
(2013/418/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (1), и по-специално член 60, параграфи 1 и 3 и член 61 от него,
като взе предвид подаването на плановете за статически извадки, плановете за контрол и общите програми за контрол от държавите членки,
като има предвид, че:
(1)
В съответствие с член 60, параграфи 1 и 2 от Регламент (ЕО) № 1224/2009 държавите членки гарантират, че всички продукти от риболов се претеглят при разтоварването преди да бъдат складирани, транспортирани или продадени чрез системи, одобрени от компетентните органи, освен ако не са приели план за статистически извадки, одобрен от Комисията. Планът за статистически извадки трябва да бъде в съответствие с отчитащата риска методика, установена по член 76, параграф 1 от Регламент за изпълнение (ЕС) № 404/2011 на Комисията (2) и приложение XIX към него.
(2)
В съответствие с член 61, параграф 1 от Регламент (ЕО) № 1224/2009 държавите членки могат да разрешат претеглянето на продукти от риболов след транспортиране от мястото на разтоварване, при условие че са транспортирани до местоназначение на територията на съответната държава членка и че тази държава членка е приела план за контрол, одобрен от Комисията. Планът трябва да бъде в съответствие с отчитащата риска методика, установена по член 77, параграф 1 от Регламент за изпълнение (ЕС) № 404/2011 и приложение XXI към него.
(3)
В съответствие с член 61, параграф 2 от Регламент (ЕО) № 1224/2009 компетентните органи на държавата членка, в която са разтоварени продуктите от риболов, могат да разрешат тези продукти да бъдат транспортирани преди да бъдат претеглени до регистрирани купувачи, регистрирани тръжни центрове или други организации или лица, които са отговорни за първото предлагане на пазара на продукти от риболов в друга държава членка, при условие че съответната държава членка е приела одобрена от Комисията обща програма за контрол, посочена в член 94 от Регламент (ЕО) № 1224/2009. Програмата трябва да бъде в съответствие с отчитащата риска методика, установена по член 77, параграф 3 от Регламент за изпълнение (ЕС) № 404/2011 и приложение XXII към него.
(4)
С Решение за изпълнение 2012/474/ЕС (3) Комисията одобри първата група планове за статистически извадки, представени от Германия, Ирландия, Литва, Нидерландия, Полша, Финландия и Обединеното кралство, както и плановете за контрол, представени от Германия, Естония, Ирландия, Полша, Финландия и Обединеното кралство. С Решение за изпълнение 2013/78/ЕС (4) Комисията одобри втора група планове за статистически извадки, представени от България, Латвия, Словения и Швеция, както и нов план за статистическа извадка, представен от Нидерландия, план за контрол, представен от Франция, както и обща програма за контрол, съгласувана от Ирландия и Франция.
(5)
От приемането на Решение за изпълнение 2013/78/ЕС Испания представи план за статистическа извадка на 27 февруари 2013 г., Швеция представи план за контрол на 8 ноември 2012 г., Белгия и Франция представиха общи програми за контрол на 18 декември 2012 г., както и Белгия и Ирландия на 14 ноември 2012 г. Планът за статистическата извадка, планът за контрол и общите програми за контрол отговарят на съответната отчитаща риска методика. Поради това следва да бъдат одобрени.
(6)
Комисията следва да е в състояние да отмени одобрението, ако се окаже, че съответната държава членка не прилага или не прилага напълно плановете за статически извадки, плана за контрол или общата програма за контрол.
(7)
Комисията ще наблюдава прилагането на плановете за статически извадки, плана за контрол и общата програма за контрол както по отношение на ефективното им функциониране, така и с оглед на тяхното редовно преразглеждане от съответната държава членка. Поради тази причина държавите членки следва да докладват на Комисията относно прилагането на тези планове. Ако се окаже, че такъв план или такава програма не осигуряват адекватното претегляне, съответната държава членка следва да предаде преработен план или програма за одобрение от Комисията,
ПРИЕ НАСТОЯЩОТО РЕШЕНИЕ:
Член 1
Одобрение
1. Планът за статистическа извадка, подаден на 27 февруари от Испания за целите на член 60, параграф 1 от Регламент (ЕО) № 1224/2009, е одобрен.
2. Подаденият на 8 ноември 2012 г. от Швеция план за контрол за претеглянето на продукти от риболов след транспортиране до местоназначение на територията на тази държава членка, посочено в член 61, параграф 1 от Регламент (ЕО) № 1224/2009, е одобрен.
3. Подадените на 18 декември 2012 г. от Белгия и Франция и на 14 ноември 2012 г. от Белгия и Ирландия общи програми за контрол на претеглянето на продукти от риболов след транспортиране до местоназначение на територията на друга държава членка, посочено в член 61, параграф 2 от Регламент (ЕО) № 1224/2009, са одобрени.
Член 2
Отмяна
Комисията може да отмени одобрението, посочено в член 1, ако се окаже, че съответната държава членка не прилага или не прилага напълно своя план за статистически извадки, контролния план или общата програма за контрол.
Член 3
Доклад
Държавите членки, посочени в член 1, предават на Комисията в срок до 1 април 2014 г. доклад относно прилагането на плана за статистически извадки, контролния план и общите програми за контрол, посочени в този член.
Член 4
Адресати
Адресати на настоящето решение са Кралство Белгия, Ирландия, Кралство Испания, Френска република и Кралство Швеция.
Съставено в Брюксел на 31 юли 2013 година.